ยุทธการอีเซอร์โลนครั้งที่ 7

**ยุทธการอีเซอร์โลนครั้งที่ 7** เป็นความพยายามครั้งที่เจ็ดของกองทัพเสรีพันธมิตรดาวเคราะห์ โดยกองเรือที่ 13 ของพลตรีหยางเหวินหลี่ ในการยึดครองปราการอีเซอร์โลนของจักรวรรดิกาแล็กซี ซึ่งเป็นฐานทัพที่ใหญ่ที่สุดของจักรวรรดิในเขตหน้าแนวรบ ความพยายามครั้งนี้ประสบความสำเร็จโดยที่ไม่มีการสูญเสียทหารเสรีพันธมิตรแม้แต่นายเดียว

## เบื้องหลัง

ในยุทธการอัสทาร์ท เมื่อเดือนมกราคม ปีอวกาศที่ 796 พลจัตวาหยางเหวินหลี่ สร้างชื่อโดยการนำพากองเรือที่ 2 ให้รอดพ้นจากความย่อยยับ เมื่อเขากลับดาวหลักไฮเนสเซินก็ได้รับการเลื่อนยศเป็นพลตรี ซึ่งในช่วงนั้น ผู้บัญชาการศูนย์ยุทธนาธิการ-จอมพลซิดนีย์ ซีโทเล ใกล้จะหมดวาระ จอมพลซีโทเลต้องการอยู่ในตำแหน่งต่ออีกวาระหนึ่ง จึงแต่งตั้งหยางเป็นผู้บัญชาการกองเรือที่ 13 ที่ตั้งขึ้นใหม่จากการประกอบกำลังที่เหลือรอดของกองเรือที่ 2, 4 และ 6 กองเรือที่ตั้งขึ้นใหม่นี้ประกอบด้วยเรือ 6,400 ลำและกำลังพล 700,000 นาย ซึ่งมีขนาดกึ่งหนึ่งของกองเรือสามัญ

พลตรีหยางดึงตัวบุคลากรที่เคยร่วมงานกันมาก่อนและเป็นที่ไว้ใจมาเป็นคณะเสนาธิการกองเรือ พร้อมทั้งจัดหน่วยรบภาคพื้นดินที่ชื่อว่ากรมทหารโรเซินริทเทอร์ เข้าสังกัดกองเรือของตนเอง และยกทัพออกจากดาวหลักไฮเนสเซินในวันที่ 27 เมษายน ปีอวกาศที่ 796 ปฏิบัติการครั้งนี้ถูกประกาศต่อสาธาณชนว่าเป็นการซ้อมใหญ่ของกองเรือใหม่

## เหตุการณ์

12 พฤษภาคม ปราการอีเซอร์โลนเริ่มตรวจพบคลื่นรบกวนมากผิดปกติ ซึ่งเป็นสัญญาณว่ามีข้าศึกอยู่ใกล้เคียง ต่อมาในช่วงค่ำของวันที่ 14 พฤษภาคม ปราการอีเซอร์โลนได้รับข้อความจากเรือลาดตระเวนเบาชั้นเบรเมิน ว่าพวกเขาเป็นหน่วยสืบราชการลับจากดาวหลวงโอดิน แต่ถูกฝูงเรือกบฏตรวจพบขณะอยู่ในระเบียงอีเซอร์โลนและยังคงถูกไล่ล่า ต้องการการสนับสนุนจากปราการอีเซอร์โลน เมื่อผู้บัญชาการกองเรือประจำฐาน-พลเอกเซคท์ ได้ยินดังนั้น ก็ตัดสินใจเคลื่อนกองเรือทั้งหมด 15,000 ลำออกไปเพื่อค้นหาข้าศึกและช่วยพวกพ้อง ท่ามกลางเสียงคัดค้านของผู้บัญชาการฐาน-พลเอกชต็อคเฮาเซิน และของรองหัวหน้าฝ่ายเสนาธิการประจำตัว-พันเอกโอเบอร์ชไตน์

หลังพลเอกเซคท์นำกองเรือออกไปได้ประมาณหกชั่วโมง เรือลาดตระเวนเบาชั้นเบรเมิน ก็ปรากฎตัวที่ปราการอีเซอร์โลนโดยมีฝูงเรือกบฏติดตามมา ปราการอีเซอร์โลนจึงยิงปืนใหญ่สนับสนุนพวกพ้อง จนเรือลาดตระเวนเบาสามารถเข้ามาในท่าเทียบในสภาพที่ตัวเรือเสียหายหนักมาก ผู้บังคับการเรือที่อ้างตัวว่าชื่อพันตรี ฟอน ลาเคิน แจ้งกับทหารยามของปราการว่าเขามีข่าวกรองสำคัญที่เกี่ยวพันถึงชะตาของจักรวรรดิ ที่จะต้องแจ้งให้ผู้บัญชาการฐานทราบโดยด่วน

เมื่อพันตรี ฟอน ลาเคินได้พบผู้บัญชาการฐานในห้องบัญชาการของปราการ ก็อาศัยจังหวะล็อกคอพลเอกชต็อคเฮาเซินอย่างรวดเร็ว และฉกปืนพกคาดเอวของชต็อคเฮาเซินขึ้นมาจี้ศีรษะของชต็อคเฮาเซิน ลาเคินแนะนำตัวว่าเขาคือพันเอกเชินคอพฟ์ แห่งกรมทหารโรเซินริทเทอร์ เสรีพันธมิตรดาวเคราะห์ กระเป๋าเอกสารนิรภัยของลาเคินเหมือนปลดปล่อยบางอย่างออกมา เชินคอพฟ์แจ้งว่าเขาพึ่งใช้เครื่องกำเนิดอนุภาคเซฟเฟิล ถ้าทหารยามของปราการยิงปืน ทั้งห้องบัญชาการก็จะเกิดการระเบิด พลเอกชต็อคเฮาเซินจึงประกาศยอมจำนนต่อเชินคอพฟ์

ในจังหวะที่กำลังพลของเชินคอพฟ์กำลังยึดห้องบัญชาการ นายทหารจักรวรรดิคนหนึ่งวิ่งไปคีย์รหัสฉุกเฉิน ระบบคอมพิวเตอร์ทั้งหมดของปราการจึงถูกล็อก การสัญจรทั้งหมดในปราการถูกปิดกั้นโดยบานประตูอัตโนมัติ เชินคอพฟ์จึงต้องแบ่งกำลังเป็นสองส่วน ส่วนหนึ่งจะต้องบุกไปรีบูตระบบที่คอมพิวเตอร์ส่วนกลาง อีกส่วนคอยอยู่ที่ห้องบัญชาการเพื่อรอระบบคอมกลับมาออนไลน์ อีกด้านหนึ่ง กองเรือจักรวรรดิของพลเอกเซคท์ยกกำลังไปถึงระบบดาวติอามัต ก็พบกับเป้าลวงชนิดแผ่คลื่นวิทยุจำนวนมาก จึงรีบยกกำลังกลับอีเซอร์โลน

สองชั่วโมงถัดมา กองเรือของเซคท์ยกกำลังมาถึงปราการอีเซอร์โลน ก็พบกับฝูงเรือเสรีพันธมิตรลอยลำอยู่โดยรอบปราการ เซคท์เห็นว่าป้อมปืนใหญ่ของปราการไม่ยอมโจมตีข้าศึก กับเห็นว่ากองเรือข้าศึกที่อยู่รอบปราการมีจำนวนน้อยผิดปกติ เนื่องจากหลายศึกที่ผ่านมา ข้าศึกจะยกกำลังมาไม่ต่ำกว่าสองกองเรือ เซคท์จึงสันนิฐานว่าปราการถูกยึดแล้ว และกองเรือข้าศึกส่วนใหญ่คงจะเข้าไปหลบภายในปราการแล้ว เซคท์จึงไม่กล้าบุกจู่โจม และยั้งทัพดูเชิงอยู่นอกระยะปืนพิฆาต-ธอร์ฮัมเมอร์

ยี่สิบนาทีถัดมา หน่วยจู่โจมของเชินคอพฟ์บุกยึดคอมพิวเตอร์กลางและรีบูทระบบสำเร็จ ห้องบัญชาการจึงเปิดระบบทุ่นสัญญาณไฟนำร่องเข้าเทียบท่า พร้อมกับรมยาสลบทหารจักรวรรดิทั่วปราการ กองเรือที่ 13 จึงเริ่มเคลื่อนย้ายเข้าไปในปราการ เมื่อเซคท์เห็นท่าทีดังกล่าว ก็ตัดสินใจจะบุกจู่โจม ปราการอีเซอร์โลนจึงยิงปืนพิฆาตใส่กองเรือของเซคท์ การยิงเพียงนัดเดียวทำให้กองเรือเซคท์ประสบความสูญเสียกว่าหนึ่งพันลำ พลตรีหยางส่งข้อความถึงนายพลเซคท์ให้ยอมจำนนหรือหนีไป แต่เซคท์ไม่ยอม และขอสู้จนตัวตาย หยางจึงสั่งให้เจ้าหน้าที่การอาวุธยิงปืนพิฆาตไปที่เรือธงของเซคท์ เรือธงของเซคท์ถูกทำลาย เรือลำอื่นของจักรวรรดิเห็นว่าเรือธงถูกทำลายแล้ว และสู้ไปก็ไม่มีทางชนะจึงพากันถอนทัพ

## ผลสืบเนื่อง

ภายหลังยุทธการครั้งนี้ หยางเหวินหลี่ได้เลื่อนยศเป็นพลโท และได้สมญา "วีรบุรุษแห่งอัสทาร์ท" เชินคอพฟ์ได้เลื่อนยศเป็นพลจัตวา ขณะเดียวกัน จอมพลซีโทเลก็ได้อยู่ในตำแหน่งผู้บัญชาการศูนย์ยุทธนาธิการต่อไป อีกด้านหนึ่ง จอมพลเอเรินแบร์ค, จอมพลชไตน์โฮฟ และจอมพลมึคเคินแบร์เกอร์ สามเสนีย์จักรวรรดิถวายฎีกาลาออกต่อจักรพรรดิฟรีดริชที่ 4 เพื่อรับผิดชอบต่อความสูญเสียครั้งใหญ่หลวง ไคเซอร์ฟรีดริชคิดจะมอบหนึ่งในสามตำแหน่งดังกล่าวให้แก่ไรน์ฮาร์ด แต่ไรน์ฮาร์ดไม่ยอมรับตำแหน่ง และช่วยทูลให้เว้นโทษสามเสนีย์ สามเสนีย์จึงได้อยู่ในตำแหน่งต่อไป

คณะมนตรีสูงสุดแห่งเสรีพันธมิตรกำลังมีความนิยมตกต่ำ และผลสำรวจชี้ว่าหากรัฐบาลได้ชัยชนะเหนือเบ็ดเสร็จเหนือกองทัพจักรวรรดิในร้อยวัน ก็จะเป็นฝ่ายชนะการเลือกตั้งในต้นปีหน้า คณะมนตรีสูงสุดจึงมีมติเห็นชอบให้กองทัพทำปฏิบัติการรุกรานจักรวรรดิโดยการใช้ปราการอีเซอร์โลนเป็นฐานทัพหน้า